"Kabeldief" op golflandgoed geskiet | Maroela Media
"Sekuriteitbeamptes wat op die landgoed werk het omstreeks 22:00 op drie mans afgekom wat glo besig was om kragkabels te steel. Die wagte het op die verdagtes begin geskiet waarna hulle glo te voet vlug geslaan het," het Vanessa Jackson, 'n woordvoerder van ER24, gesê.
Die beamptes het die verdagtes gesoek maar kon niemand kry nie. "Dinsdagoggend omstreeks 08:00 is een van die mans in 'n veld op die landgoed gevind. Hy het 'n skietwond in sy bors gehad en was steeds lewendig en by sy bewussyn. Hy is op die toneel gestabiliseer en na 'n staatshospitaal geneem," het Jackson gesê. Die Sunnyside-polisie ondersoek die voorval.
Dié voorval volg kort nadat 'n beweerde kabeldief Maandagoggend by 'n kragsubstasie in Roodepoort, wes van Johannesburg, doodgeskok is. 'n Brand het gevolglik uitgebreek en die gebied sonder krag gelaat. Die kragtoever is laat Maandagaand herstel, maar City Power het gewaarsku dat die kragtoevoer in die gebied onder groot spanning is terwyl herstelwerk aan die substasie gedoen word.